32001D0881
L 326/44
JURNALUL OFÍCIAL AL UNIUNII EUROPENE
DECIZIA COMISIEI
din 7 decembrie 2001
de stabilire a listei punctelor de control la frontieră desemnate pentru controalele veterinare ale animalelor și produselor animale din țări terțe și de actualizare a normelor privind controalele care trebuie efectuate de către specialiștii Comisiei
[notificată cu numărul C(2001) 3941]
(Numai textul în limba engleză este autentic)
(Text cu relevanță pentru SEE)
(2001/881/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (1), în special articolul 6 alineatul (2) și articolul 33,
având în vedere Directiva 91/496/CEE a Consiliului din 15 iulie 1991 de stabilire a principiilor care reglementează organizarea controalelor veterinare ale animalelor care sunt introduse în Comunitate din țări terțe și de modificare a Directivelor 89/662/CEE, 90/425/CEE și 90/675/CEE (2), astfel cum a fost modificată ultima dată prin Directiva 96/43/CE (3), în special articolul 6 alineatul (4),
întrucât:
(1)
Decizia 97/778/CE a Comisiei (4), astfel cum a fost modificată ultima dată prin Decizia 2001/668/CE a Comisiei (5), stabilește o listă de puncte de control la frontieră aprobate să efectueze controale veterinare ale animalelor vii și produselor animale din țări terțe.
(2)
La cererea mai multor state membre și în urma inspecțiilor și a recomandărilor Biroului alimentar și veterinar al Comisiei, au fost aduse diverse modificări de detaliu privind un număr de puncte de control la frontieră incluse pe listă și au fost adăugate unele detalii privind centrele de control în cadrul punctelor de control la frontieră.
(3)
În plus, au fost efectuate un număr de modificări privind clasificarea tipului de produse care pot fi controlate de orice punct de control la frontieră, cât și abrevierile pentru aceste categorii.
(4)
Este recomandabil ca metodele deja stabilite pentru controalele la fața locului efectuate în domeniul veterinar de către specialiștii Comisiei în statele membre și stabilite prin Decizia 98/139/CE a Comisiei (6) să fie puse în aplicare pentru punctele de control la frontieră.
(5)
Regulile privind includerea și eliminarea unui punct de control la frontieră de pe listă sunt acum stabilite prin Decizia 2001/812/CE a Comisiei (7) de abrogare și înlocuire a Deciziei 92/525/CEE (8).
(6)
În consecință Decizia 97/778/CE trebuie abrogată și înlocuită cu prezenta decizie.
(7)
Măsurile prevăzute în prezenta decizie sunt în conformitate cu avizul Comitetului veterinar permanent,
ADOPTĂ PREZENTA DECIZIE:
Articolul 1
Controalele veterinare ale animalelor vii și produselor animale introduse în Comunitate din țări terțe sunt efectuate de către autoritățile competente la punctele de control la frontieră desemnate și specificate numai în anexa la prezenta decizie.
Articolul 2
(1) În fiecare an, specialiștii veterinari ai Comisiei, în colaborare cu autoritățile naționale competente, controlează fiecare punct de control la frontieră menționat în lista din anexă. Acest control include în special verificarea infrastructurii, a echipamentului și a activității punctului de control la frontieră.
(2) Prin derogare de la alineatul (1), Comisia, după consultarea statelor membre implicate și realizarea unui schimb de opinii în cadrul Comitetului veterinar permanent, poate reduce frecvența controalelor privind anumite puncte de control la frontieră desemnate.
Totuși, fiecare punct de control la frontieră este controlat cel puțin o dată la fiecare trei ani.
(3) În fiecare an, Comisia trimite statelor membre o copie a raportului de control pentru toate punctele de control la frontieră inspectate în cele 12 luni anterioare, însoțită de un raport privind evoluția situației generale a punctelor de control la frontieră desemnate.
Articolul 3
Comisia efectuează controalele menționate la articolul 2 în conformitate cu Decizia 98/139/CE a Comisiei (6) de stabilire a anumitor reguli detaliate privind verificările la fața locului efectuate în domeniul veterinar de către specialiștii Comisiei în statele membre.
Articolul 4
Decizia 97/778/CE se abrogă și, în conformitate cu articolul 33 din Directiva 97/78/CE, dispozițiile prezentei decizii se aplică după 20 de zile de la data publicării în Jurnalul Oficial al Comunităților Europene.
Articolul 5
Prezenta decizie se adresează statelor membre.
Adoptată la Bruxelles, 7 decembrie 2001.